ટપાલ વિભાગે આધુનિકીકરણ અને બેંકિંગ સેવા માટે ઇન્ફોસિસ , ટીસીએસ , સિફી અને રિલાયન્સ જેવી કંપનીઓ સાથે હાથ મિલાવ્યો છે . વિભાગ 31 ઓગષ્ટ , 2013 બાદ દેશના સાત રાજ્યોમાં 100થી વધારે એટીએમ ખોલીને આ દિશામાં પગલું ભરવા જઇ રહ્યુ છે . ઉલ્લેખનીય છે કે ભારતીય ટપાલ વિભાગમાં છેલ્લા અનેક વર્ષોથી બચત અને જમાની કેટલીક યોજનાઓ ચાલુ છે . હવે તે પોતાના ગ્રાહકોને તમામ પ્રકારની બેંકિંગ સુવિધાઓ આપવાની તૈયારી કરી રહ્યો છે . એક વાર બેંકિંગ સેવા શરૂ થયા બાદ ટપાલ વિભાગમાંથી પણ હવે લોકોને લોન મળી શકશે . આ માટે વિભાગ બેકિંગ લાયસન્સ મેળવવા માટેની પ્રક્રિયા હાથ ધરી છે . મહારાષ્ટ્ર સર્કલના મુખ્ય પોસ્ટમાસ્ટરે જણાવ્યું કે ટપાલ વિભાગ બેંક ખોલવાની સંપૂર્ણ તૈયારીમાં છે . વિભાગ દેશભરમાં 1.55 લાખ ટપાલઘરોથી બેંકિંગ જેવું કામ કરે છે , પણ લોનનું કામ થતું નથી . આથી બેંક ચલાવવામાં કોઇ મુશ્કેલી નહીં પડે . જલ્દી બેંકિંગ લાયસન્સ માટે અરજી આપવામાં આવશે . ભારતીય ટપાલ વિભાગની બેંકનું નામ પોસ્ટ બેંક હશે . પ્રાપ્ત માહિતી અનુસાર વર્ષ 2015 સુધીમાં ટપાલઘરોમાં કોર બેંકિંગ સુવિધા શરૂ થઇ જશે અને 2018 સુધી તમામ ટપાલઘરોમાં એટીએમ મશીન મૂકવાની યોજના છે . ટપાલ વિભાગ સામે સૌથી મોટો પડકાર આધુનિકીકરણનો હતો . જેના માટે 4700 કરોડ રૂપિયાનું વિઝન ઇન્ડિયા પોસ્ટ 2012 યોજના શરૂ કરવામાં આવી અને ખાનગી ક્ષેત્રની આઠ મોટી કંપનીઓને આધુનિકીકરણનું કામ સોંપવામાં આવ્યું છે . આ યોજના અંતર્ગત આર્થિક પ્રણાલીમાં સુધાર ( એફએસઆઇ ) ની જવાબદારી ઇન્ફોસિસને રૂપિયા 700 કરોડમાં આપવામાં આવી છે . કોર સિસ્ટમ ઇન્ટીગ્રેટર ( સીએસઆઇ ) નું કામ ટીસીએસને રૂપિયા 1100 કરોડમાં સોંપવામાં આવ્યું છે . ડેટા સિસ્ટમ અને નેટવર્કના કામમાં રૂપિયા 100 કરોડ ખર્ચવામાં આવશે . તેનો કોન્ટ્રાક્ટ રિલાયન્સને અપાયો છે . જ્યારે નેટવર્કનું કામ સિફીને સોંપવામાં આવ્યું છે . ટપાલ વિભાગ પોસ્ટ બેંક માટે અલગ કંપની બનાવશે . શરૂઆતમાં પ્રાયોગિક પરિયોજના અંતર્ગત સાત રાજ્યોમાં આ સુવિધાઓ આપવામાં આવશે . જેમાં રાજસ્થાન , આંધ્ર પ્રદેશ , તામિલનાડુ , મહારાષ્ટ્ર , અસમ અને દિલ્હીનો સમાવેશ થાય છે .